חסידות שומרי אמונים

חסידות שומרי אמונים היא חצר חסידית שהקים הרב אברהם חיים ראטה. לחסידות שכונה סמוך לשכונת מאה שערים בירושלים, הנקראת קריית שומרי אמונים, ובסמוך לה בית מדרש וישיבה קטנה. בעיר בני ברק יש לחסידות בית מדרש, ישיבה קטנה וישיבה גדולה. אביו של הרב אברהם חיים, הרב אהרן ראטה, הקים בשנת תרפ"א (1924) את קהילת "יראי ה'" בעיר סאטמאר שברומניה, כחבורת אברכים שאין להם בעולמם אלא תורה ותפילה. בשנת תרפ"ח (1928) עלה הרב אהרן לארץ ישראל וייסד בית מדרש בשכונת מאה שערים. עקב שימת הדגש המיוחדת בקהילתו על עניית אמן בקול רם, שינה רבי אהרן בשנת תרצ"ג את שם חבורת חסידיו לשומר אמונים, זאת על פי מאמר חז"ל: ”פתחו שערים ויבא גוי צדיק שומר אמונים - אל תיקרי שומר אמונים אלא שאומרים אמן”. הרב אהרן נפטר בו' בניסן ה'תש"ז (1947). כשנה לאחר פטירתו התפלגו תלמידיו לשניים. רובם בחרו בחתנו הרב אברהם יצחק קאהן, שהקים את חסידות תולדות אהרן. תלמידים אחרים קיבלו כרבם את הרב אברהם חיים ראטה, שירש את בית מדרשו של אביו. האדמו"ר רבי אברהם חיים ראטה שכונה תחילה האדמו"ר מברגסז, היה חתנו של רבי מרדכי גולדמן מזוועהיל. הוא נודע כבעל תפילה בעל קול ערב, לפי נוסחו וניגוניו של אביו. בתחילת שנות השישים של המאה העשרים, הקים האדמו"ר את קריית שומרי אמונים בין השכונות הירושלמיות הוותיקות מאה שערים ובית ישראל, סמוך לשער מנדלבוים, בה אף ייסד תלמוד תורה וישיבות. בשנת תשל"ו (1976) עבר לעיר בני ברק, שם התגורר במשך רוב ימות השנה ובה הקים בית מדרש והעביר לשם את ישיבותיו. את תקופת החגים בחודש תשרי עשה האדמו"ר בביתו שבירושלים, לשם מגיעים חסידיו מהארץ ומחו"ל. חלק מחודשי החורף עשה האדמו"ר בדירת הקיט שלו במושב תפרח ובה מקווה פרטי ובית מדרש. נפטר בה' באלול תשע"ב. בשנת תשס"ד - נפתח בית המדרש של החסידות בעיר אשדוד, שם שימש בנו רבי רפאל אהרן כרב הקהילה, ובשנת תשס"ח - (2008) הקימה החסידות בית מדרש גם בעיר בית שמש. בסוף העשור הראשון של המאה ה-21 נפתחה מחדש ישיבה קטנה של החסידות בירושלים. לאחר פטירת רבי אברהם חיים התמנו ארבעת בניו לאדמו"רים, על פי צוואתו: בנו הגדול הרב רפאל אהרן, חתנו של הרב חיים אביגדור פיליפ, מונה לאדמו"ר בבני ברק. קודם לכן התגורר באשדוד והיה מקורב לחסידות גור. בסוף חיי אביו התקרב יותר לחסידות שומרי אמונים ומונה לרב השטיבל באשדוד. נפטר בכ"ג באב תש"פ. בנו הרב מרדכי מונה לממלא מקומו. בנו הרב גדליה משה, חתנו של רבי אליעזר זאב מראחוב, מונה לאדמו"ר באשדוד. בנו הוא הרב מנדל ראטה. בנו הרב שלמה, חתנו של רבי שלום יהודה גרוס - האדמו"ר מהאלמין, מונה לאדמו"ר בירושלים. בנו הרב יעקב יצחק, חתנו של רבי יצחק אייזיק שנעבאלג מזידיטשויב, ריצה עונש מאסר ארוך של שש עשרה שנה בגין אונס ומעשי סדום שביצע באחייניתו מגיל 8 עד 17. שוחרר בשנת ה'תשע"ג ומונה לאדמו"ר במונסי. ב-21 בנובמבר 2013 נעצר על ידי הבולשת הפדרלית בחשד למתן הצהרה שקרית בשגרירות האמריקאית בישראל על עברו הפלילי, במסגרת בקשת הוויזה. מכהן כיום כאדמו"ר בקריית גת. נכדו הרב אהרן גלדציילר מונה על ידי סבו לכהן כראש ישיבת שומרי אמונים. נכד זה הקים גם הוא 'חצר' משלו לאחר פטירת סבו. בחסידות "שומרי אמונים" נשמרת שיטתו של האדמו"ר הזקן בכל הנוגע לצורת התפילה. התפילה בבתי המדרש של החסידות אורכת שעות רבות. החסידות שומרת על סגירות יחסית, ועיקר צמיחתה נובע מריבוי טבעי ומהצטרפותם של מעטים מתלמידי הישיבה שבמקורם אינם מבני החסידות. "תקנות הלבוש" המיוחדות לאנשי ירושלים לגבי גברים ונשים, שהיו עם הקמת החסידות אבן יסוד ב"ספר התקנות" של הקהילה, אינן נשמרות כיום בחסידות והן נותרו רק בחסידויות האחיות תולדות אהרן ותולדות אברהם יצחק. להבדיל מרבי אברהם יצחק קאהן, שכתלמיד שיטת סאטמר נודע כמתנגד חריף לציונות ולאגודת ישראל ונמנה עם חוגי העדה החרדית, מוסדות שומרי אמונים מקבלים תקציבים ממשלתיים. רבי אברהם חיים היה חסיד של האדמו"ר מבעלז ולא היה מתנגד להליכה לבחירות, וחלק מחסידיו (בעיקר תושבי בני ברק) משתתפים בבחירות לכנסת. בנימין בראון, עליותיה ומורדותיה של הקנאות: חסידות שומרי אמונים ושלוחותיה כמקרה מבחן (אורכב 04.11.2018 בארכיון Wayback Machine) שיחות וראיונות עם האדמו"ר משומרי אמונים על ארץ ישראל והשמאל הישראלי, באתר דעת תורה אלי כהן, בחדרי חרדים, שומרי אמונים • כך מתנהלת המלחמה על הרכוש, באתר בחדרי חרדים, 28 ביולי 2013 משה ויסברג, ההילולא הגדולה של הרבי הקדוש בצל הקורונה, באתר בחדרי חרדים, 24 באוגוסט 2020 חסידות תולדות אהרן, דף שער בספרייה הלאומית מסכת שבת דף קי"ט יונה גרין, 'שומרי אמונים' • בחדרי חרדים חושף: פרטי הצוואה, באתר בחדרי חרדים, 4 בספטמבר 2012 אבל בעולם החסידות: הרבי משומרי אמונים זצ"ל נפטר מקורונה, באתר בחדרי חרדים, 13 באוגוסט 2020 ת.פ. 3048/09 מתוך פסק הדין מתוך הערעור שנדחה חיים לב, ארה"ב: האדמו"ר נעצר על-ידי הבולשת הפדראלית, באתר ערוץ 7, 21 בנובמבר 2013 אלי כהן, שומרי אמונים • כך מתנהלת המלחמה על הרכוש, באתר בחדרי חרדים, ‏28/07/2013 יעקב אבוביץ, הילולת הרה"ק בעל שומר אמונים אצל נינו ראש הישיבה, באתר JDN, ‏28.03.15